כוחות הביטחון ביצעו סמוך לשעה 15:47 ירי לעבר מחבל שדרס ישראלי וחייל בטרמפיאדה בצומת הגוש שבגוש עציון, פצע אותם באורח קל ואף יצא מרכבו עם סכין, בניסיון לדקור אותם. המחבל, מטבע חמזה מוסא מוחמד, נורה למוות בידי מפקד מגדוד "שמשון" של חטיבת "כפיר" .
דרור עיני, פרמדיק מגן דוד אדום שהוזעק לזירה, סיפר: "כשהגענו למקום הבחנו בהולך רגל כבן 30 שעמד בצומת ונפגע מהרכב הדורס. הוא היה בהכרה מלאה וסבל מפגיעה קלה בגפיים. בנוסף ראינו צעיר כבן 20 בהכרה מלאה, מתהלך, אשר סבל גם הוא מחבלה קלה בגפיים. הענקנו להם טיפול רפואי במקום ופיננו אותם לבית החולים הדסה עין-כרם".
בתוך כך, נוטרל ופורק מטען רב עוצמה שנמצא אחר הצהרים סמוך לגני ילדים בנס ציונה. כעת נבדק אם הרקע לאירוע פלילי או לאומני.
ראש הממשלה נתניהו, שביקר היום בנקודת תצפית על רצועת עזה מסר כי "אנחנו מנהלים את המאבק על ביטחון ישראל בכמה חזיתות. קודם כל, בשמירה על השקט בהר הבית. שנית, ביהודה ושומרון, ושלישית, בעזה. כל גזרה כזאת יכולה להתלקח ולהבעיר את הגזרות האחרות. היום אני מבקר כאן, עם שר הביטחון, הרמטכ"ל, אלוף הפיקוד והמפקדים בשטח, ואני מתרשם שהמצב כאן הוא בשליטה".
מוקדם יותר היום מת מפצעיו אברהם אשר חסנו, תושב חברון בן 54, אשר נדרס למוות בידי משאית, לאחר שעצר בשולי הכביש בניסיון להימלט מיידוי האבנים על רכבו. בהמשך היום הוא יובא למנוחות.
בבוקר נפצע קצין צה"ל בכפר בית עווא שליד חברון באורח קל כשפלסטיני ניסה לדקור אותו. הוא נפצע באורח קל מאוד בפניו ופונה לבית החולים. האירוע התרחש במהלך הפרות סדר במקום וחיילים נוספים שהיו בנקודה ביצעו ירי לעבר הפלסטיני והרגו אותו.